CELEX: C2005/106/60
Language: et
Date: 2005-04-30 00:00:00
Title: Kohtuasi T-50/05: European Dynamics SA 28. jaanuari 2005. aasta hagi Euroopa Ühenduste Komisjoni vastu

30.4.2005   
            
            
               ET
            
            
               Euroopa Liidu Teataja
            
            
               C 106/27
            
         European Dynamics SA 28. jaanuari 2005. aasta hagi Euroopa Ühenduste Komisjoni vastu
   (Kohtuasi T-50/05)
   (2005/C 106/60)
   Kohtumenetluse keel: inglise
   European Dynamics SA, asukoht Ateena (Kreeka), esitas 28. jaanuaril 2005 Euroopa Ühenduste Esimese Astme Kohtusse hagi Euroopa Ühenduste Komisjoni vastu. Hageja esindaja on advokaat N. Korogiannakis.
   Hageja palub esimese astme kohtul:
   
               —
            
            
               tühistada komisjoni (maksukorralduse ja tolliliidu peadirektoraat) otsus, millega hageja pakkumist ei tunnistatud edukaks ning otsustati sõlmida hankeleping eduka pakkujaga;
            
         
               —
            
            
               jätta hageja õigusabikulud, kohtukulud ja muud käesoleva hagi esitamisega kaasnenud kulud komisjoni kanda ka juhul, kui hagi jäetakse rahuldamata.
            
         Õiguslikud alused ja peamised argumendid
   Hagejaks olev äriühing esitas Euroopa Ühenduse aktsiisiga maksustavate kaupade liikumise järelevalve telemaatiliste süsteemide spetsifikatsiooni, väljatöötamise, hoolduse ja tugiteenuste komisjoni pakkumismenetluse TAXUD/2004/AO-004 raames pakkumise. Vaidlustatud otsustega lükati hageja pakkumine tagasi ning leping sõlmiti teise pakkujaga.
   Selle otsuse tühistamise hagi toetuseks väidab hageja esiteks, et komisjon rikkus mittediskrimineerimise ja konkurentsivabaduse põhimõtteid. EMCS süsteemi täpse kirjelduse puudumise tõttu ei saanud pakkujad vajalikul moel väljendada oma asjatundlikkust selle projekti juures olulisteks olevates erilistes valdkondades. Endise ja praeguse töövõtja ligipääs salastatud teabele kujutas nende jaoks olulist ja ainuõiguslikku eelist. Hageja väidab, et tema õigeaegselt esitatud taotlus sellistele rakendustele ja dokumentidele võrdse juurdepääsu võimaldamiseks oleks pidanud rahuldatama. Hageja väitel ei võtnud komisjon hoolimata sellest, et tal oli võimalus olukorda parandada, selleks kohaseid meetmeid.
   Lisaks väidab hageja, et komisjon rikkus finantsmääruse (1) artikli 97 lõiget 1, samuti direktiivi 92/50 (2) artikli 17 lõiget 1, kasutades hindamiskriteeriume, mis olid äärmiselt ebaselged ning millega ei käinud kaasas selgeid mõõdetavaid parameetreid.
   Lisaks leiab hageja, et komisjon tegi hageja pakkumise hindamisel ilmse hindamisvea. Seoses sellega väidab hageja, et kõigis tema pakkumiste puudustes oli süüdi komisjon, kuna ta ei andnud hagejale teada pakkumise ettevalmistamiseks vajalikke olulisi üksikasju. Lisaks vaidlustab hageja hindamiskomisjoni protokollis sisaldunud mõlemad seisukohad.
   Samuti väidab hageja, et komisjon rikkus EÜ artiklist 253 tulenevat põhjendamiskohustust ning ei andnud kohast informatsiooni, mida hageja nõudis oma pakkumise tagasilükkamise aluste kohta. Hageja väidab, et komisjon rikkus hea halduse ja hoolsuse põhimõtteid tegutsedes märkimisväärse hilinemisega ja jättes andmata adekvaatsed vastused hageja poolt enne pakkumiste esitamist esitatud teabetaotlustele.
   
      (1)  Nõukogu 25. juuni 2002. aasta määrus (EÜ, Euratom) nr 1605/2002, mis käsitleb Euroopa Ühenduste üldeelarve suhtes kohaldatavat finantsmäärust (EÜT L 248, 16.9.2002, lk 1).
   
      (2)  Nõukogu 18. juuni 1992. aasta direktiiv 92/50/EMÜ, millega kooskõlastatakse riiklike teenuslepingute sõlmimise kord (EÜT L 209, 24.7.1992, lk 1).